22.11.2022
FI
Euroopan unionin virallinen lehti
C 443/5
2.12 EU:n energiamarkkinoiden pidemmälle menevällä yhdentymisellä on tärkeä rooli energian kohtuuhintaisuuden ja toimitusvarmuuden parantamisessa.
Tätä varten tarvitaan riittävästi yhteenliittämiskapasiteettia (7) ja on otettava käyttöön soveltuva infrastruktuuri (erityisesti Iberian niemimaan kaltaisilla energiasaarekkeilla (8)).
Jotta EU:lla olisi parempi kilpailuasema uusiutuvan energian alalla ja jotta voidaan varmistaa, että uusiutuvien energialähteiden käyttöönotto ei heikennä toimitusvarmuutta, olisi laadittava realistinen etenemissuunnitelma toimivan infrastruktuurin kehittämiseksi ja ottamiseksi käyttöön uusiutuvaa energiaa varten.
Tähän kuuluvat myös varastointikapasiteetti ja riittävät siirtoverkkojen yhteenliitännät, joiden kautta tuotannon ylijäämä voidaan viedä muihin jäsenvaltioihin.
Jotta infrastruktuuri puhtaalle energialle voidaan ottaa nopeasti käyttöön, jäsenvaltioiden on nopeutettava lupien myöntämistä.
2.13 EU:n olisi ajettava hiilen maailmanlaajuista hinnoittelua tasapuolisten toimintaedellytysten edistämiseksi.
Hiiliverotusta olisi kehitettävä ja tehostettava niin, että ilmastovaikutukset otetaan huomioon symmetrisesti ja toimenpiteet hiilen sitomiseksi ilmakehästä otetaan lukuun.
ETSK:n olisi myös edistettävä tavoitetta luopua asteittain ilmaston ja ympäristön kannalta haitallisille energialähteille maksettavista tuista ja varmistaa samalla, että siirtymä ilmastoneutraaliin talouteen tapahtuu oikeudenmukaisesti.
2.14 Tämänhetkinen energian hintojen nousu on suuri uhka sekä energiaköyhyyden lisääntymisen että energiaa kuluttavien yritysten kilpailukyvyn heikkenemisen kannalta.
ETSK vaatii toteuttamaan toimia, joilla onnistutaan loiventamaan energian hinnannousun vaikutuksia ja ehkäisemään energiaköyhyyttä muun muassa EU:n kotitalouksissa.
Energian hintapiikin vaikutusten lieventämiseksi tarvitaan niin ikään väliaikaisia ja hyvin kohdennettuja toimenpiteitä, joilla autetaan pk-yrityksiä ja energiaintensiivisiä teollisuudenaloja selviytymään kriisistä.
2.15 Tarkasteltaessa pitkällä aikavälillä energiamarkkinoiden reagoimista häiriöihin on tärkeää puuttua energian (tällä hetkellä kaasun) hinnannousujen juurisyihin, kuten Euroopan energia-alan sääntelyviranomaisten yhteistyövirasto (ACER) ehdottaa tuoreessa arviossaan (9) sähkömarkkinoiden nykyisestä markkinarakenteesta ja hinnoittelujärjestelmästä.
Olisi myös harkittava niiden markkinoiden uudelleentarkastelua, joilla energiantoimitus on varsin keskittynyttä ja joiden tavanomainen toiminta voi siksi häiriintyä.
2.16 Kansalaisten ja kuluttajien tulisi olla energiakäänteen ytimessä.
Sitä varten on tuettava yhteisöenergiaa, paikallista omistusta ja muuntumista energian kuluttajista tuottajakuluttajiksi.
ETSK vaatii avointa tiedotusta, kuulemisia ja valistuskampanjoita, joilla kannustetaan kansalaisia sitoutumaan energiasiirtymään.
2.17 ETSK kehottaa myös kiinnittämään enemmän huomiota ongelmiin, joita siirtyminen kohti hiilineutraalia yhteiskuntaa aiheuttaa erityisesti niillä aloilla, jotka tarvitsevat erilaisista teknisistä tai taloudellisista syistä sopeutumisaikaa kyetäkseen säilyttämään kilpailukykynsä markkinoilla.
2.18 ETSK on ilmaissut suhtautuvansa myönteisesti TEN-T-asetuksen päivittämiseen, jotta se vastaisi paremmin ajankohtaisia tavoitteita ja tarpeita.
Erityistä huomiota on kiinnitettävä painopisteiden määrittämiseen ja kaikki jäsenvaltioiden pääkaupungit, suurimmat kaupungit, satamat, lentoasemat ja terminaalit yhdistävän verkon luomiseen eurooppalaisten liikennekäytävien pohjalta.
Liikennekäytäviin olisi tarvittaessa kuuluttava ”merisiltoja” tai tiheitä ja säännöllisiä ro-ro-meriyhteyksiä käytäviin kuuluvien satamien välillä.
Alueellisen yhteenkuuluvuuden osalta ETSK katsoo, että alue-, kaupunki- ja paikallisulottuvuus on otettava ydinverkkokäytävien yhteydessä entistä paremmin huomioon.
TEN-T-verkon teknisten vaatimusten ja sotilaallista liikkuvuutta koskevien vaatimusten väliset erot on myös kartoitettava, jotta voidaan mahdollistaa liikenneinfrastruktuurin kaksoiskäyttö.
2.19 Koska TEN-T-hankkeiden toteuttamisaika on verrattain pitkä, ETSK kannattaa eurooppalaista sääntely- ja rahoituskehystä, jonka avulla varmistetaan liikennekäytävien ja hankkeiden vakaus keskipitkällä ja pitkällä aikavälillä siihen asti, kun eurooppalainen verkko saadaan valmiiksi.
ETSK kehottaa myös laatimaan kiireesti kansallisia suunnitelmia niin säännöllisen kuin täydentävän rahoituksen myöntämiseksi TEN-T-infrastruktuurin ylläpitoa varten ja peräänkuuluttaa ydinverkon seurantasuunnitelmaa Euroopan tasolla.
2.20 Ilmailulla on tärkeä merkitys EU:lle, joten ETSK peräänkuuluttaa kattavaa ja tehokasta lähestymistapaa kestäväpohjaisen ilmailun elpymisen ja kasvun edistämiseksi.
(7) (8) (9)
EU:lla on jo nyt yhteenliitäntätavoite (vähintään 15 % vuoteen 2030 mennessä, mutta eräät maat ovat selvästi jäljessä): https://energy.ec.europa.eu/topics/infrastructure/electricity-interconnection-targets_fi Komission asiakirja nk.
energiasaarekkeista: https://ec.europa.eu/commission/presscorner/detail/fi/MEMO_18_4622 ACERin lopullinen arvio EU:n sähkön tukkumarkkinoiden rakenteesta.